Bérokan utawa Bandhotan utawa Wedhusan kang duwé jeneng èlmiyah "Ageratum conyzoides Linn." minangka sawijining jinis suket sakmangsa sing racaké tuwuh ing ara-ara, galengan nganti pinggir dalan. Tethukulan iki dianggep gulma menawa tuwuh ing tegalan utawa pekarangan. Bérokan iki duwé daya kompetisi sing dhuwur marang tanduran budidaya, bisa tuwuh kanthi wektu kang cepet, lan duwé daya serep dhuwur marang unsur zat hara kang wigati ing lemah. Tuwuhan iki sinebut wedhusan, amarga ngetokaké ambu ora kepénak nalika godhongé alum lan miwiti proses pambosokan. Ing tlatah liyané uga ana aran: dus-bedusan (Madura), babandotan, jukut bau (Sundha), siangit, daun tombak, rumput tahi ayam (Sumatra), lawet, rukut manooé, rukut weru, sopi (Sulawesi). Ing basa manca uga sinebut "Goatweed", "Billygoat-weed", "Whiteweed" utawa "Chick weed".